Samostalna izložba slikara **Bojana Šumonje**

Naslov izložbe: “**Tulip Hysteria”**

Lokacija: **Trotoar, Zagreb**

Otvorenje: **28. ožujka 2025. u 19 sati**

Trajanje izložbe: **28. ožujka 2025. – 10. svibnja 2025.**

**PRESS NAJAVA**

**Otvorenje samostalne izložbe “Tulip Hysteria” slikara Bojana Šumonje u Trotoaru**

U **petak 28. ožujka 2025. u 19 sati** u zagrebačkoj galeriji **Trotoar** bit će otvorena samostalna izložba pulskog slikara **Bojana Šumonje** naslovljena “**Tulip Hysteria**”.

Bojan Šumonja već je 1980-ih privukao pažnju umjetničke scene svojim jedinstvenim pristupom slikarstvu. Iako je formalno obrazovan kao kipar na venecijanskoj akademiji, upravo je slikarstvo postalo njegov primarni izraz – prostor kroz koji promišlja i oblikuje stavove o svijetu koji ga okružuje. Nadahnut tradicionalnom slikarskom tehnikom, spaja klasične motive s elementima popularne kulture, stvarajući slojevitu vizualnu naraciju prepoznatljive neoekspresionističke snage. Za svoj rad nagrađen je Grand Prixom 7. bijenala slikarstva HDLU-a 2024. godine, a djela mu se nalaze u stalnim postavima i zbirkama Nacionalnog muzeja moderne umjetnosti u Zagrebu, Muzeja moderne i suvremene umjetnosti u Rijeci, Muzeja suvremene umjetnosti Istre u Puli te brojnih drugih javnih i privatnih kolekcija.

Kako u svom tekstu ističe **Tena Bakšaj**: *“Protagonisti slika su Pajo Patak, crni Štrumpf, plastični flamingosi, božićni sobovi, lubanje, insekti i leteći proklijali krumpiri — relikti osobnih sjećanja i arhetipovi pop kulture zapadnog čovjeka koji sada dobivaju neku novu ulogu. Smješteni su u distopijske ambijente istarskih šuma među divljim deponijima koji su dobro poznati umjetniku. Sam proces nastanka slika umjetnik opisuje kao instinktivan i spontan, a prepoznatljiva ikonografija smještena je u radnje koje egzistiraju izvan aktualnog vremena i prostora.”*

Izložba je otvorena do 10. svibnja 2025. godine i može se pogledati u radnom vremenu galerije od srijede do petka od 11 do 19 sati i subotom od 10 do 14 sati. Popratni program izložbe bit će objavljen naknadno.

**BIOGRAFIJA UMJETNIKA**

**Bojan Šumonja** (1960., Pula) diplomirao je na Accademia di Belle Arti di Venezia u Italiji. Njegovo slikarstvo oblikuje se unutar neoekspresionističke estetike, istražujući transformacije tradicionalnih figura i pejzaža, uz citate iz mitologije, povijesnog slikarstva i utjecaje poetike stripa i filma. Radovi mu se nalaze u stalnim postavima i zbirkama Nacionalnog muzeja moderne umjetnosti u Zagrebu, Muzeja moderne i suvremene umjetnosti u Rijeci, Muzeja suvremene umjetnosti Istre u Puli, Zavičajnog muzeja grada Rovinja, Obalnih galerija u Piranu te u brojnim drugim javnim i privatnim kolekcijama.

Izlagao je na više od dvjesto skupnih i stotinjak samostalnih izložbi. Među samostalnim izložbama ističu se: *Postojanost slikanja* (2015.), retrospektivna izložba predstavljena u Muzeju suvremene umjetnosti Istre u Puli, Muzeju moderne i suvremene umjetnosti u Rijeci, Galeriji Klovićevi dvori u Zagrebu i Galeriji Valdinger u Osijeku; *Omnibus – skupna izložba jednog autora* (2019.–2021.), postavljena u Umjetničkom paviljonu u Zagrebu, Svetom Krševanu u Šibeniku i galeriji HDLU Istre u Puli; *La tela volante* s Markom Jakšeom i Pierreom Tollom (2018.) u Muzejsko-galerijskom prostoru Sveta Srca u Puli; *Border Crossing* (2017.) u Galerie im Schloss Porcia, Spittal/Drau, Austrija; *One Dollar Bill – Aqua Alta* (2021.) s Markom Jakšeom i Pierreom Tollom u Laubi u Zagrebu; *Kako sjebati zmiju* (2023.) u Galeriji Forum u Zagrebu; *There is nothing higher than offering yourself to the infinite* (2024.) s Rajkom Radovanovićem u Staple Goods Gallery u New Orleansu, SAD. U kontekstu skupnih izložbi djela su mu izlagana, među ostalim, u *National Academy of Art - Lalit Kala Akademi* New Delhi, Indija, *Palazzo Costanzi*, Trst, Italija, *Galleri Infra*, Stockholm, Švedska, *Museum Chiang Mai*, Tajland, *Muzeum Chelmskie w Chelmie*, Chełm, Poljska.

Dobitnik je niza nagrada za svoj umjetnički rad, među kojima je i Grand Prix *7. bijenala slikarstva* HDLU-a u Zagrebu. Monografija o njegovu radu, s tekstom Igora Zidića, objavljena je 2007. u izdanju HDLU-a Istre. Suosnivač je i umjetnički direktor galerije Poola u Puli i član neformalne umjetničke skupine *One Dollar Bill*, s Markom Jakšeom i Pierreom Tollom. Živi i radi u Puli.

Više o umjetniku: <https://www.instagram.com/sumonjab/>

**Tekst o izložbi autorice Tene Bakšaj:**

*Godine 1917. u New Yorku se spremala do tada najveća izložba moderne umjetnosti koja će se ikada održati u Sjedinjenim Državama. U organizaciji Društva neovisnih umjetnika, prema uzoru na Salon nezavisnih u Parizu, događaj je bio otvoren za sve, bez žirija i bez nagrada, uz kotizaciju od šest dolara. Marcel Duchamp proširio je glas kako za tu svrhu radi na kubističkoj slici pod nazivom* Tulip Hysteria Co-ordinating*.*

*Umjesto da pošalje sliku, Duchamp je dao ostavku na mjestu predsjednika komisije za postavljanje radova nakon što je Društvo odbilo izložiti* Fontanu — readymade *u obliku pisoara i potpisanu pseudonimom "R. Mutt".*

*Osim što je incident upozorio na to da izložba ipak nije bila otvorena za sve, rad koji je Duchamp zapravo predao, ali nije bio izložen* —Fontanu— *povjesničari umjetnosti i teoretičari avangarde smatraju glavnom prekretnicom u umjetnosti 20. stoljeća. Nikada se nije pojavila nijedna slika s naslovom* Tulip Hysteria Co-ordinating*, niti je ikada pronađen daljnji spomen ili dokumentacija u vezi s njom.*

*Tulip Hysteria Co-ordinating* naziv je jednog od petnaestak radova iz nove serije slika pulskog umjetnika Bojana Šumonje predstavljenih u Galeriji Trotoar. Radovi se u određenoj mjeri nadovezuju na prethodni ciklus “The Great Observer” iz 2024. godine. Protagonisti slika su Pajo Patak, crni Štrumpf, plastični flamingosi, božićni sobovi, lubanje, insekti i leteći proklijali krumpiri — relikti osobnih sjećanja i arhetipovi pop kulture zapadnog čovjeka koji sada dobivaju neku novu ulogu. Smješteni su u distopijske ambijente istarskih šuma među divljim deponijima koji su dobro poznati umjetniku. Sam proces nastanka slika umjetnik opisuje kao instinktivan i spontan, a prepoznatljiva ikonografija smještena je u radnje koje egzistiraju izvan aktualnog vremena i prostora. U nekim se radovima pojavljuju tekstualni *watermarkovi* ili pak zrcaljenja protagonista u različitim fazama života, što upućuje na umjetnikovo promišljanje o metafizici i ontološkim pitanjima. Neočekivani i začudni elementi tu su iz razloga što, uz promišljanje o temama kao što su identitet, svijest, ironija, humor, duh i smisao, pokušavaju i iznenaditi umjetnika samog. Prema njegovim riječima, najbolja slika nastaje kada se autor uspije odmaknut od poznatoga sebe.

Kakve to veze ima sa spomenutim događajem s početka 20. stoljeća? Što uopće naslov “Tulip Hysteria Co-ordinating” sugerira? Povijesna avangarda, a posebice dadaisti, bili su poznati po apsurdističkim djelima, tako da naziv zasigurno na neki način odražava njihovu fascinaciju lingvističkim igrama i apsurdnim kombinacijama riječi, što je bio česti element tadašnjeg umjetničkog izraza. U krajnjoj liniji, može se interpretirati kao komentar na tržište umjetnosti, rast cijena umjetničkih djela i referenca na "tulipansku maniju", povijesni financijski slom u Nizozemskoj u 17. stoljeću, termin koji se često koristi i metaforički za karakteriziranje iracionalnih i rizičnih financijskih kretanja.

Šumonja popunjava to mjesto imenujući svoj rad nazivom nepostojećeg rada koji je poslužio kao katalizator promjene i percepcije moderne umjetnosti i upozorio na apsurde i anomalije određene društvene zajednice. Time vješto skreće pozornost na univerzalne postulate umjetničkog stvaralaštva — želju za promjenom, pomakom u percepciji i bijeg od poznatoga sebe koji u konačnici čine razliku i pretvaraju prosječan rad u dobar, bio on kolektivan ili individualan.

**TRAJANJE IZLOŽBE:**

Datumi trajanja izložbe: **28. 03. 2025. – 10. 05. 2025.**

Radno vrijeme galerije: od srijede do petka od 11 do 19 sati, subotom od 10 do 14 sati, i po dogovoru.

**IMPRESSUM**

Izložba: **Tulip Hysteria**

Umjetnik: **Bojan Šumonja**

Autorica teksta izložbe: **Tena Bakšaj**

Suradnički tim: **Natali Cerin, Tena Bakšaj, Bojana Birač, Martina Marić Rodrigues**

Oblikovatelj svjetla: **Bojan Gagić**

Vizualni identitet: **Rafaela Dražić**

Lektura: **Ksenija Šćuric**

Prijevod: **Sarah Ann Rengel**

Fotografi: **Vasja** **Šumonja**, fotografije radova i portreta, **Damir Žižić,** fotografijepostavaizložbe**, Šimun Bućan,** fotografijeotvorenjaizložbe

Press & PR: **Maja Bosnić i Ivan Dorotić press@trotoar-galerija.hr**

Web stranice galerije: [trotoar-galerija.hr](https://trotoar-galerija.hr/)

Društvene mreže galerije: [instagram.com/trotoar.gallery](https://www.instagram.com/trotoar.gallery/)

[facebook.com/trotoar.gallery](https://www.facebook.com/trotoar.gallery)